Video: Ma soek berusting ná Centurion-seun se doodAnita by haar seun, Ruan Viljoen. ŉ Ma wie se seun in ŉ tref-en-trap-voorval dood is, is moedeloos omdat die hofsaak vandeesweek vir ŉ vyfde keer uitgestel is. Siphiwe Mahlaba (29) wat aangekla word in verband met die dood van Ruan Viljoen het Woensdag in die landdroshof in Pretoria verskyn. eNuus berig die saak van strafbare manslag teen Mahlaba is uitgestel sodat sy regspan kan voorberei vir die verhoor wat op 6 Februarie sal begin. Mahlaba is nie in aanhouding nie en is gewaarsku om die verhoor by te woon. Viljoen (18 ten tyde van sy dood), wat in 2016 aan die Afrikaanse Hoër Seunskool in Pretoria matriek behaal het, se liggaam is in Maart verlede jaar in die vroeë oggendure ŉ paar honderd meter van sy motor langs die N14-snelweg gevind. Anita Greyvenstein, Viljoen se ma, het voorheen aan Maroela Media vertel haar seun het vermoedelik beheer oor sy motor verloor waarna die motor oor die middelman en die teenoorgestelde bane gery het voordat dit aan die ander kant van die pad teen ŉ boom tot stilstand gekom het. Viljoen was in staat om uit die motor te klim en het sy selfoon gevat, die motor gesluit en was vermoedelik op pad na ŉ nabygeleë vulstasie om sy ouers te bel toe hy deur ŉ motor doodgery is. Greyvenstein was Woensdag in trane by Mahlaba se hofverskyning. “Ek het gehoop vandag sou die verdagte pleit, maar dit het weer nie gebeur nie. Ek voel ons kry nie afsluiting oor my kind se dood nie. Elke keer word die wonde net weer oopgekrap. Dit maak my moeg,” het sy gesê. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.